KOMISIJOS REGLAMENTAS (EB) Nr. 465/2008
2008 m. gegužės 28 d.
kuriuo Europos esamų komercinių cheminių medžiagų sąraše išvardytų tam tikrų medžiagų, kurios gali būti patvarios, bioakumuliacinės ir toksiškos, importuotojams ir gamintojams nustatomi tyrimų ir informacijos teikimo reikalavimai, kaip numatyta Tarybos reglamente (EEB) Nr. 793/93
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės (1), ypač į jo 12 straipsnio 2 dalį,
kadangi:
(1)
Į Europos esamų komercinių cheminių medžiagų sąrašą (2) įrašytų tam tikrų medžiagų gamintojams ir importuotojams gali būti liepta suteikti papildomą turimą informaciją ir (arba) ištirti esamą medžiagą, jei yra svarių priežasčių manyti, kad ji kelia didelį pavojų žmonėms arba aplinkai. Tokį pavojų gali kelti patvarios, bioakumuliacinės ir toksiškos medžiagos.
(2)
Todėl suinteresuoti gamintojai ir importuotojai turėtų būti įpareigoti Komisijai pateikti turimą informaciją apie šias medžiagas.
(3)
Suinteresuoti gamintojai ir importuotojai taip pat turėtų būti įpareigoti ištirti minėtas medžiagas, parengti tokių tyrimų ataskaitą ir kartu su tyrimų rezultatais ją perduoti Komisijai.
(4)
Šiame reglamente numatytos priemonės atitinka Reglamento (EEB) Nr. 793/93 15 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Vienos arba kelių Europos esamų komercinių cheminių medžiagų sąraše išvardytų ir šio reglamento priede nurodytų medžiagų, kurios gali būti patvarios, bioakumuliacinės ir toksiškos, gamintojai ir importuotojai per priede nurodytą laikotarpį Komisijai pateikia jame nurodytą informaciją ir, vadovaudamiesi jame minimais protokolais, atlieka priede nurodytus kievienos tokios medžiagos tyrimus.
Be to, per priede nustatytus laikotarpius jie Komisijai pateikia kiekvieno tyrimo ataskaitą su tyrimo rezultatais.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 28 d.